送傅倅
作者：傅察
朝代：宋

paragraphs: 洺之水兮，其流舒舒。
公之来兮，朱服熊車。
士元展驥，仲舉題輿。
公之来兮，民斯樂胥。
洺之水兮，其流洋洋。
公之化兮，春雨秋陽。
袴襦頌洽，禾黍歲穣。
公之化兮，民斯悦康。
洺之水兮，其流瀰瀰。
公之去兮，旌旂旖旎。
父老攀轅，縉紳方軌。
公之去兮，瞻望徙倚。
洺之水兮，其流洩洩。
公之德兮，此邦所愒。
吏遵其畫，人懷其惠。
公之德兮，久而勿替。
洺之水兮，其流活活。
公之名兮，兹其彌達。
翔於朝宁，騫於省闥。
公之名兮，莫我敢遏。